CELEX: 32015R1076
Language: ro
Date: 2015-04-28 00:00:00
Title: Regulamentul delegat (UE) 2015/1076 al Comisiei din 28 aprilie 2015 de stabilire, în conformitate cu Regulamentul (UE) nr. 1303/2013 al Parlamentului European și al Consiliului, a unor norme suplimentare privind înlocuirea unui beneficiar și privind responsabilitățile aferente și cerințele minime care trebuie incluse în acordurile de parteneriat public-privat finanțate de fondurile structurale și de investiții europene

4.7.2015   
            
            
               RO
            
            
               Jurnalul Oficial al Uniunii Europene
            
            
               L 175/1
            
         REGULAMENTUL DELEGAT (UE) 2015/1076 AL COMISIEI
   din 28 aprilie 2015
   de stabilire, în conformitate cu Regulamentul (UE) nr. 1303/2013 al Parlamentului European și al Consiliului, a unor norme suplimentare privind înlocuirea unui beneficiar și privind responsabilitățile aferente și cerințele minime care trebuie incluse în acordurile de parteneriat public-privat finanțate de fondurile structurale și de investiții europene
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1), în special articolul 63 alineatul (4) și articolul 64 alineatul (4),
   întrucât:
   
               (1)
            
            
               Articolul 63 alineatul (1) din Regulamentul (UE) nr. 1303/2013 prevede că, în ceea ce privește o operațiune a unui parteneriat public-privat („PPP”), un beneficiar poate fi un organism reglementat de dreptul privat al unui stat membru („partener privat”). În conformitate cu articolul 63 alineatul (3) din Regulamentul (UE) nr. 1303/2013, partenerul privat selectat pentru a pune în aplicare operațiunea poate fi înlocuit în calitatea sa de beneficiar în timpul punerii în aplicare atunci când acest lucru se impune în conformitate cu clauzele și condițiile PPP sau cu cele care stau la baza acordului de finanțare încheiat între partenerul privat și instituția financiară care cofinanțează operațiunea.
            
         
               (2)
            
            
               Pentru a stabili un set complet de obligații ale partenerilor în cadrul unei operațiuni PPP, este necesar să se prevadă norme suplimentare privind înlocuirea beneficiarului și responsabilitățile aferente.
            
         
               (3)
            
            
               În cazul înlocuirii unui beneficiar într-o operațiune PPP finanțată prin fonduri structurale și de investiții europene, este necesar să se asigure că, după înlocuire, noul partener sau organism oferă cel puțin același serviciu și aceleași standarde minime de calitate care erau impuse prin contractul PPP inițial.
            
         
               (4)
            
            
               În cazul unei operațiuni PPP în care organismul de drept public este beneficiarul grantului, articolul 64 alineatul (1) din Regulamentul (UE) nr. 1303/2013 stabilește condițiile în care cheltuielile suportate și achitate de un partener privat pot fi considerate drept efectuate și achitate de beneficiar. Articolul 64 alineatul (2) din respectivul regulament prevede ca plata în ceea ce privește astfel de cheltuieli să fie efectuată într-un cont de garanție în numele beneficiarului.
            
         
               (5)
            
            
               Este necesar să se stabilească cerințele minime care trebuie incluse în acordurile PPP și care sunt necesare pentru aplicarea articolului 64 alineatul (1) din Regulamentul (UE) nr. 1303/2013, inclusiv dispozițiile referitoare la rezilierea acordului PPP și în scopul asigurării unei piste de audit adecvate,
            
         ADOPTĂ PREZENTUL REGULAMENT:
   CAPITOLUL I
   
      
         Norme privind înlocuirea unui beneficiar în cadrul operațiunilor PPP finanțate prin fonduri structurale și de investiții europene
      
   
   [articolul 63 alineatul (4) din Regulamentul (UE) nr. 1303/2013]
   Articolul 1
   Condiții suplimentare privind înlocuirea partenerului privat
   Înlocuirea partenerului privat sau a organismului de drept public menționat la articolul 63 alineatul (3) din Regulamentul (UE) nr. 1303/2013 (denumit în continuare „partener sau organism”) trebuie să îndeplinească următoarele condiții suplimentare:
   
               (a)
            
            
               partenerul sau organismul este în măsură să ofere cel puțin serviciul, inclusiv cel puțin standardele minime de calitate, stabilite în cadrul contractului de parteneriat public-privat („PPP”);
            
         
               (b)
            
            
               partenerul sau organismul a fost de acord să își asume drepturile și responsabilitățile care îi revin unui beneficiar în ceea ce privește sprijinirea operațiunilor PPP de la data la care autoritatea de management este notificată cu privire la propunerea de înlocuire.
            
         Articolul 2
   Propunerea de înlocuire a partenerului privat
   (1)   În termen de o lună de la data deciziei de a înlocui partenerul privat, partenerul sau organismul trimite autorității de management propunerea de înlocuire a partenerului privat în calitate de beneficiar.
   (2)   Propunerea menționată la alineatul (1) trebuie să includă următoarele:
   
               (a)
            
            
               clauzele și condițiile PPP sau ale acordului de finanțare încheiat între partenerul privat și instituția financiară care cofinanțează operațiunea și care solicită înlocuirea;
            
         
               (b)
            
            
               dovada îndeplinirii de către partener sau organism a condițiilor prevăzute la articolul 1 din prezentul regulament și conform căreia acesta îndeplinește și își asumă toate obligațiile corespunzătoare care îi revin unui beneficiar în conformitate cu Regulamentul (UE) nr. 1303/2013;
            
         
               (c)
            
            
               dovada că partenerului sau organismului i s-a pus la dispoziție o copie a acordului de sprijin inițial și orice alte modificări aduse la acordul respectiv.
            
         Articolul 3
   Confirmarea înlocuirii partenerului privat
   În termen de o lună de la primirea propunerii menționate la articolul 2 și cu condiția ca partenerul sau organismul să își îndeplinească și să își asume toate obligațiile corespunzătoare care îi revin unui beneficiar în temeiul Regulamentului (UE) nr. 1303/2013 și să îndeplinească condițiile stabilite la articolul 1 din prezentul regulament, autoritatea de management:
   
               (a)
            
            
               trebuie să înregistreze partenerul sau organismul în calitate de beneficiar, începând cu data menționată la articolul 1 litera (b) din prezentul regulament;
            
         
               (b)
            
            
               trebuie să informeze partenerul sau organismul cu privire la suma sprijinului rămasă disponibilă din fondurile ESI.
            
         CAPITOLUL II
   
      
         Cerințele minime care trebuie incluse în acordurile PPP finanțate din fondurile structurale și de investiții europene
      
   
   [articolul 64 alineatul (4) din Regulamentul (UE) nr. 1303/2013]
   Articolul 4
   Contul de garanție
   În ceea ce privește contul de garanție menționat la articolul 64 alineatul (2) din Regulamentul (UE) nr. 1303/2013, acordul PPP trebuie să cuprindă următoarele cerințe:
   
               (a)
            
            
               după caz, criteriile de selecție a instituției financiare unde urmează să fie deschis contul de garanție, inclusiv cerințele privind bonitatea acesteia;
            
         
               (b)
            
            
               condițiile în care pot fi efectuate plățile din contul de garanție;
            
         
               (c)
            
            
               dacă organismul de drept public care este (un) beneficiar poate utiliza contul de garanție ca garanții reale/titluri de valoare pentru îndeplinirea obligațiilor sale sau ale partenerului privat impuse prin acordul PPP;
            
         
               (d)
            
            
               obligația pentru titularii contului de garanție de a informa autoritatea de management, la cererea scrisă a acesteia, cu privire la cuantumul fondurilor vărsate din contul de garanție și la soldul contului de garanție;
            
         
               (e)
            
            
               norme privind modul în care sunt plătite fondurile restante din contul de garanție atunci când contul de garanție este închis ca urmare a rezilierii acordului PPP.
            
         Articolul 5
   Raportarea și pista de audit
   (1)   Acordul PPP trebuie să conțină dispoziții privind instituirea unui mecanism de raportare și păstrare a documentelor. Acest mecanism trebuie să conțină aceleași obligații privind raportarea și păstrarea documentelor ca cele ale beneficiarului care efectuează și achită el însuși cheltuielile eligibile în temeiul articolului 65 din Regulamentul (UE) nr. 1303/2013.
   (2)   Acordul PPP trebuie să includă proceduri care să asigure o pistă de audit adecvată, astfel cum se prevede la articolul 25 din Regulamentul delegat (UE) nr. 480/2014 (2) al Comisiei. Aceste proceduri trebuie să permită în special reconcilierea plăților suportate și achitate de partenerul privat pentru punerea în aplicare a operațiunii cu cheltuielile declarate de beneficiar autorității de management.
   Articolul 6
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 aprilie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 320.
   
      (2)  Regulamentul delegat (UE) nr. 480/2014 al Comisiei din 3 martie 2014 de completare a Regulamentului (UE) nr. 1303/2013 al Parlamentului European și al Consiliului de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime (JO L 138, 13.5.2014, p. 5).